Γιάννης Κότσιρας

Βιογραφικά στοιχεία

Γεννήθηκε στην Αθήνα και ξεκίνησε τη μουσική του σταδιοδρομία το 1990 τραγουδώντας ρεμπέτικα και λαϊκά. Το 1996 κυκλοφόρησε το πρώτο του άλμπουμ με τίτλο Αθώος Ένοχος. Από τότε έχει κυκλοφορήσει άλλα 7 στούντιο άλμπουμ, 2 άλμπουμ με ζωντανές ηχογραφήσεις, μία συλλογή με επιτυχίες του, και επανεκτελέσεις στα κλασσικά έργα: Άξιον Εστί του Μίκη Θεοδωράκη, και Ο Δρόμος των Μίμη Πλέσσα και Λευτέρη Παπαδόπουλου. Το 2002, το ζωντανό άλμπουμ του, Γιάννης Κότσιρας LIVE, μέσα σε  λίγους μήνες από την κυκλοφορία του ξεπέρασε τις 120.000 σε πωλήσεις.

2004 - 2007

Το 2004 τραγούδησε το επίσημο τραγούδι της Ολυμπιακής Λαμπαδηδρομίας 2004, "Pass the flame", το οποίο ερμήνευσε ζωντανά στην τελετή έναρξης των Ολυμπιακών Αγώνων της Αθήνας. Το "Pass The Flame" γράφτηκε από τον Trevor Horn, έναν συνθέτη που έχει συνδέσει το όνομά του με πολύ μεγάλους καλλιτέχνες διεθνώς (Paul Mc Cartney, Bryan Ferry, Pet Shop Boys, Art of Noise κλπ...), σε συνεργασία με τον Lol Creme, ηχογραφήθηκε στα Sarmwest Studios στο Λονδίνο και τους ελληνικούς στίχους έγραψε η Λίνα Νικολακοπούλου. 
Τον Μάρτιο του 2005 συμμετείχε στην καινούρια εκδοχή των ιστορικών έργων Σταυρός του Νότου και "Γραμμές των Οριζόντων" του Θάνου Μικρούτσικου σε ποίηση του Νίκου Καββαδία μαζί με τον Λαυρέντη Μαχαιρίτσα, το Χρήστο Θηβαίο και τον πρώτο ερμηνευτή του έργου Γιάννη Κούτρα. Η συγκεκριμένη παράσταση έλαβε χώρα στο Μέγαρο Μουσικής Αθηνών επί 6 ημέρες με προπωλημένα όλα τα εισιτήρια. Η ίδια παράσταση κάνει το γύρο της Ελλάδας και εκδίδεται σε CD τον Οκτώβριο του 2005, το οποίο έγινε πολύ σύντομα χρυσό. 
Τον Σεπτέμβριο του 2006 κυκλοφόρησε ο όγδοος προσωπικός του δίσκος με τίτλο Ταξίδια φιλιά. Στον δίσκο έχουν γράψει μουσική οι: Στέργιος Γαργάλας, Χριστόφορος Γερμενής, Χρήστος Δάντης, Βαγγέλης Μαχαίρας, Τάσος Παναγής, Κυριάκος Παπαδόπουλος, Θάνος Παπανικολάου και ο Στέλιος Ρόκκος. Στίχους, εκτός από τον Γιάννη Κότσιρα, έχουν γράψει οι: Βίκυ Γεροθόδωρου, Βασίλης Γιαννόπουλος, Λίλιαν Δημητρακοπούλου, Βασίλης Μακριμίχαλος, Ζωή Παναγιωτοπούλου και ο Μάνος Ελευθερίου. Το πλατινένιο CD "Ταξίδια φιλιά" επανακυκλοφόρησε μετά από ένα χρόνο με δύο καινούρια τραγούδια, δύο remix και ένα DVD με όλα τα video clips που είχαν γυριστεί για τον δίσκο. 
Τον Ιούνιο του 2007 πραγματοποιήθηκε μια συναυλία-γιορτή για τα 10 χρόνια live του, στο Λυκαβηττό με τη συμμετοχή πολλών φίλων όπως ο Νίκος Πορτοκάλογλου, ο Λαυρέντης Μαχαιρίτσας, η Ελένη Τσαλιγοπούλου, ο Μανώλης Φάμελλος , η Ραλλία Χρηστίδου, η Σοφία Στρατή, ο Στάθης Δρογώσης, ο Αντώνης Μιτζέλος και ο Θάνος Παπανικολάου. Η συναυλία στέφθηκε με επιτυχία καθώς παρευρέθησαν πάνω από 7.500 θεατές. Η περιοδεία που ακολούθησε κάλυψε πάνω από 40 σταθμούς στην Ελλάδα και είχε παρόμοια επιτυχία.

2008 - 2011

Τον Μάρτη του 2008, επέλεξε έναν από τους πιο ιστορικούς χώρους της Αθήνας, το "Ζοοm" στην Πλάκα, για να κάνει παρέα με τρεις από τους σημαντικότερους νέους Έλληνες μουσικούς, μια παράσταση "contra-canto". Ο Ντίνος Γεωργούντζος στο πιάνο, στα πνευστά αλλά και στο ακορντεόν, o Μάριος Ακουμιανάκης (που επανεμφανίστηκε στο πλευρό του Γιάννη Κότσιρα μετά από αρκετό καιρό) στις κιθάρες, ο Τάσος Παπαστάμου στο βιολί και το μαντολίνο και ο Βασίλης Κρανάς στα κρουστά, δημιούργησαν μαζί με τον Γιάννη Κότσιρα, βραδιές μοναδικές, με το μυαλό και τις αισθήσεις παραδομένα μόνο στο τραγούδι και τη μουσική. Το καλοκαίρι του 2008, μαζί με την Ελένη Τσαλιγοπούλου, με την οποία έχουν συνεργαστεί σε χειμερινές σαιζόν στο "Φώς" και στην "Άνοδο Πειραιώς", πραγματοποίησε απόλυτα επιτυχημένη περιοδεία με πανω από 20 σταθμούς ανά την Ελλάδα και την Κύπρο, με ένα πρόγραμμα ενορχηστρωμένο από τους Ντίνο Γεωργούντζο και Άκη Κατσουπάκη. Τον Σεπτέμβρη του 2008 κυκλοφόρησε η νέα δισκογραφική δουλειά του, με τίτλο "Και πάλι παιδί", με  έναν εντελώς νέο ήχο και ύφος, σε μια μεγάλη παραγωγή που ολοκληρώθηκε στα Abbey Road Studios του Λονδίνου. Στον δίσκο αυτό την μουσική υπογράφει ο Γιάννης Κωνσταντινίδης, και τον στίχο ο Νίκος Μωραΐτης, ενώ συμμετέχει σε στίχο και μουσική και ο ίδιος ο Γιάννης Κότσιρας. Τον Νοέμβρη του 2008, στο ανακαινισμένο "Άνοδος stage" σε μια επαναστατική ιδέα - συνεργασία, εμφανίστηκε μαζί με τον Κώστα Τουρνά και τον cult Λάκη Παπαδόπουλο. Με guest τον Λάκη Παπαδόπουλο και με κεκτημένη ταχύτητα από την επιτυχία στην Αθήνα, έδωσε το παρόν και στην Θεσσαλονίκη, σε sold out βραδιές στην "Αποθήκη" του "Μύλου". 
Το καλοκαίρι του 2009, παρέα με την Ραλλία Χρηστίδου και τον Μύρωνα Στρατή, πραγματοποίησε μια μεγάλη περιοδεία έχοντας συντροφιά πάνω από 70.000 θεατές συνολικά, σε εμφανίσεις παντού σε Ελλάδα και Κύπρο. Το χειμώνα του 2009, μια μοναδική συνεργασία βρίσκει τον Γιάννη Κότσιρα να ξεκινά τις εμφανίσεις του από την Θεσσαλονίκη, στην Αποθήκη του Μύλου, παρέα με το Λαυρέντη Μαχαιρίτσα, το  group "Κίτρινα ποδήλατα", και μια εξαιρετική σύνθεση μουσικών. Οι γεμάτες κέφι και ένταση βραδιές, συνεχίστηκαν και στην Αθήνα, στην σκηνή του ιστορικού "Ζυγού" στην Πλάκα, με την παρέα να εμπλουτίζεται από την μοναδική Αφροδίτη Μάνου και να συνεχίζει με απόλυτη επιτυχία μέχρι το Πάσχα. Τον Μάιο του 2010, κυκλοφόρησε το "Γιάννης Κότσιρας LIVE 2010" ένα διπλό album γεμάτο από αγαπημένα τραγούδια ηχογραφημένα ζωντανά σε συναυλίες και παραστάσεις από το 2003 μέχρι και το 2010. Ένα από αυτά, ολοκαίνουριο, με τίτλο “Αγάπη μου εσύ” σε στίχους Γιάννη Κότσιρα και μουσική Γιάννη Κωνσταντινίδη περιγράφει απόλυτα τα δρώμενα στην Ελλάδα του 2010, και έγινε άμεσα αποδεκτό από τον κόσμο από την πρώτη κιόλας ημέρα που ακούστηκε στους ραδιοφωνικούς σταθμούς. Το καλοκαίρι του 2010, και με κεκτημένη ταχύτητα βασιζόμενη στην επιτυχία του χειμώνα, παρέα με τον Λαυρέντη Μαχαιρίτσα, και σε κάποια επιλεγμένα live τα "Κίτρινα Ποδήλατα" και την Αφροδίτη Μάνου, πραγματοποίησε μεγάλη περιοδεία σε Ελλάδα και Κύπρο. Επίσης, με αφορμή την κυκλοφορία του "Γιάννης Κότσιρας LIVE 2010", και μαζί με την Βασιλική Καρακώστα, έκανε μια ..."βόλτα" με επιλεγμένους σταθμούς σε Ελλάδα και Κύπρο επίσης. 
Τον χειμώνα του 2011, στο μέσο μιας πολύ δύσκολης οικονομικής εποχής για την Ελλάδα, ο Γιάννης Κότσιρας ποντάρει στο διαφορετικό μαζί με μια εξαιρετική παρέα, και κερδίζει το μεγάλο στοίχημα. Οι συνολικά 24 εμφανίσεις του μαζί με τον Δημήτρη Μπάση, και τις Χρυσούλα Στεφανάκη και Βάλια Σωμαράκη ξεκινούν από την Θεσσαλονίκη, στο Stage, σημειώνουν τεράστια επιτυχία, και η λήξη τους, παρατείνεται δύο φορές. Με την «φόρα» αυτή, και με το ίδιο concept, δηλαδή ελκυστικές τιμές και ύφος και άρωμα γνήσιου ελληνικού λαικού τραγουδιού, και εμφανίσεις Κυριακές μεσημέρι, το πιο πετυχημένο πρόγραμμα για αυτήν την σεζόν, συνεχίζεται και στην Αθήνα στον ιστορικό χώρο του Rex μέχρι και τις ημέρες του Πάσχα. Το πιο δύσκολο – για την νεώτερη ιστορία -  καλοκαίρι του 2011 για την Ελλάδα, μια συνεργασία-σταθμός στην καριέρα του έγινε πραγματικότητα. Η επί σκηνής συνάντηση με έναν από τους τελευταίους τραγουδιστές - θρύλους, τον Δημήτρη Μητροπάνο, και παρέα πάντα με τον Δημήτρη Μπάση, χάρισε μοναδικές στιγμές σε κόσμο ανά την Ελλάδα την Κύπρο, γεμίζοντας – όσο το δυνατόν - με αισιοδοξία και θετική ενέργεια, κόντρα στα σημεία των καιρών, όσους τυχερούς παρακολούθησαν κάποια από τις ζωντανές τους εμφανίσεις. Επίσης, σε συνεργασία με τον Δημήτρη Μπάση, πραγματοποίησε μια παράλληλη σειρά εμφανίσεων, εξίσου επιτυχημένη, σε επιλεγμένες πόλεις – σταθμούς. Τον επίσης πολύ δύσκολο χειμώνα που ακολούθησε, η συνεργασία με τον Δημήτρη Μητροπάνο και τον Δημήτρη Μπάση, είχε συνέχεια στο Κέντρο Αθηνών, σε ένα πρόγραμμα που κόντρα στις επιταγές των καιρών προσφέρθηκε σαν όαση αυθεντικής λαϊκής διασκέδασης σε όσους τυχερούς το παρακολούθησαν. Παράλληλα, με το project On the road, μια μουσική παράσταση με εξαιρετικούς μουσικούς να συμπρωταγωνιστούν  και παρέα με την Σαββέρια Μαργιολά επισκέπτεται μουσικές σκηνές στην Ελλάδα και την Κύπρο.

2012 -

Τον Μάρτιο του 2012, και μετά από περίπου 2 χρόνια διεργασιών και προετοιμασίας, σε συνεργασία με την Εστουδιαντίνα της Νέας Ιωνίας Βόλου, κυκλοφορεί το CD "Η Σμύρνη του έρωτα", με ερωτικά τραγούδια γραμμένα από τις αρχές του '20 έως και τον Β' Παγκόσμιο πόλεμο είτε στην Σμυρνη, είτε από Σμυρνιούς δημιουργούς. Για το καλοκαίρι του 2012, εκτός από μια μικρή βόλτα σε επιλεγμένες πόλεις σε Ελλάδα και Κύπρο με αφορμή την κυκλοφορία του CD "Η Σμύρνη του έρωτα", με το project On the road, και παρέα με την Σαββέρια Μαργιολά καθώς επίσης και την ίδια εξαιρετική ομάδα μουσικών, πραγματοποίησε μια περιοδεία σε Ελλάδα και Κύπρο, μεταδίδοντας θετική ενέργεια και αισιοδοξία σε όσους είχαν την τύχη να παρακολουθήσουν κάποια από τις ζωντανές εμφανίσεις. Το 2013 στο πρόγραμμα εμφανίσεων του project On the road περιλαμβάνονται και εμφανίσεις σε πόλεις του εξωτερικού.
Με τον Ιανουάριο του 2013 ολοκληρώνεται και κυκλοφορεί ο ενδέκατος δίσκος του με τίτλο "Μουσικό Κουτί", στον οποίο για πρώτη φορά είναι ο ίδιος συνθέτης όλων των κομματιών, ενώ συνεισφέρει στιχουργικά με δύο τραγούδια. Στους στίχους συνεργάζεται για ακόμη μία φορά με τον Άρη Δαβαράκη και τον Οδυσσέα Ιωάννου, ενώ μεγάλη συμμετοχή κατέχει ο νέος στιχουργός Σταύρος Σταύρου με τέσσερα κομμάτια. Το νέο αυτό εγχείρημά του πετυχαίνει εμπορικά, ενώ αποσπά πολύ καλές κριτικές  . Συνολικά ο δίσκος περιέχει δέκα κομμάτια στα οποία η θεματολογία αφορά στην κοινωνία και την Ελλάδα της φτώχειας και του Μνημονίου τα τελευταία τρία χρόνια. Ο καλλιτέχνης αντλεί από τις καθημερινές του εμπειρίες και τα βιώματά του στην οικονομική και ηθική κρίση όλη του την έμπνευση, και προσφέρει, υπογράφοντάς τα όλα μουσικά, δέκα τραγούδια που αγαπήθηκαν σχεδόν αμέσως απ' το κοινό, όπως φαίνεται στις ζωντανές εμφανίσεις του. Στο κομμάτι "Ελεύθεροι Ηττημένοι" συνεργάζεται στα φωνητικά με τον ηθοποιό και παρουσιαστή Σπύρο Παπαδόπουλο.
Το καλοκαίρι του 2014, μετά την πάρα πολύ επιτυχημένη συνεργασία του με τον Θάνο Μικρούτσικο και τη Ρίτα Αντωνοπούλου τον χειμώνα του ίδιου και του προηγούμενου χρόνου στον Σταυρό του Νότου, ξεκίνησε μαζί τους τις καλοκαιρινές περιοδείες με απαρχή το Θέατρο Πέτρας, μια ως επί το πλείστον υπό βροχή συναυλία που συγκέντρωσε 4.500 κόσμο. Ακολουθεί η κυκλοφορία της νέας δισκογραφικής δουλειάς του καλλιτέχνη σε μουσική του Θάνου Μικρούτσικου και στίχους του Οδυσσέα Ιωάννου τον Σεπτέμβρη του 2014 με τίτλο " Ότι θυμάσαι δεν πεθαίνει". Ένα απ' τα νέα κομμάτια αυτού του δίσκου, με τίτλο "Αυτός ο Ήλιος" έχει ήδη κάνει μεγάλη επιτυχία.

Πολιτικές απόψεις και ιδεολογία

Σε διάφορες συνεντεύξεις του ο Κότσιρας έχει κατατάξει τον εαυτό του στην αριστερά, όχι όμως την αριστερά όπως έχει διαμορφωθεί σήμερα. Συγκεκριμένα, στις δηλώσεις του έχει αναφέρει ότι "Η ιδεολογία μου ξεκινά και τελειώνει σε μία φράση: 'Η ελευθερία του ενός σταματάει εκεί όπου αρχίζει η ελευθερία του άλλου!'. Είμαι αριστερός και δεν ταυτίστηκα ποτέ με κανένα κόμμα". 
Επίσης, αναφέρει ότι ''Άλλωστε, την Αριστερά την εννοώ ως ανθρωπισμό. Το ιδανικό θα ήταν μία πολιτική με κέντρο τον άνθρωπο. Εφαρμοσμένη στην καθημερινή πράξη, και όχι μόνο στα συζητούμενα πολιτικά θέματα. Ένας άνθρωπος που πιστεύει στην έννοια 'άνθρωπος' είναι αριστερός από τα γεννοφάσκια του. Αλλά την αριστεροσύνη του την εφαρμόζει στην επαφή του με τους άλλους στην καθημερινότητα, στο περιβάλλον της εργασίας του".
Τέλος αναφέρει ότι "Δεξιός δεν είμαι σίγουρα. Και ούτε αριστερός με τη σύγχρονη έννοια. Είμαι παλιός ρομαντικός αριστερός. Πιστεύω σε έναν κόσμο ισότητας, καλύτερο, αλλά δεν έχω μάθει να ζω μακριά από τον καπιταλισμό. Από τότε που θυμάμαι τον εαυτό μου ζω στον καπιταλισμό. Δεν ξέρω το "άλλο" πώς θα είναι. Όμως ιδεολογικά μού ακούγεται δίκαιο. Για να είμαι όμως απολύτως ειλικρινής, με τον εκσυγχρονισμένο αριστερό δεν αισθάνομαι ότι έχω και πολλές επαφές. Πάντως, δεν είμαι ούτε ΝΔ ούτε ΠΑΣΟΚ, δεξιός δηλαδή. Και σε προλαβαίνω, το ΠΑΣΟΚ το θεωρώ δεξιά. Μπορεί να εφαρμόζω την Αριστερά στην καθημερινότητά μου, επειδή εκεί έχει σημασία, αλλά ειλικρινά δεν μπορώ να ταυτιστώ απολύτως κάπου''